《寓居东园兰轩主人索诗赋此以应》
明代·谢榛

迩来城市厌纷扰，借居名园得幽讨。有妾厨下事晨炊，门外苍幽閒自扫。

烟火恐妨松竹清，清风宜诗起常蚤。脩竹赤霞映虚窗，不异图中小蓬岛。

凿池栽藕生红蕖，叠石成山发瑶草。吾闻此地昔荒凉，始知胜景由人造。

王孙布置亦经纶，醉客飞扬倍词藻。百花栏内秋转芳，昨宵风雨为花恼。

深沈曲折人忽迷，兹可还丹隐仙老。前起高楼后筑台，徙倚披云天浩浩。

太行一发望中横，放浪乾坤此怀抱。共怜满院丛桂香，应忆淮南著鸿宝。

坐来且检种树书，地阔根长树更好。待君夜话浊醪杯，月白空庭再倾倒。

作者简介：谢榛（1495～1575）明代布衣诗人。字茂秦，号四溟山人、脱屣山人，山东临清人。十六岁时作乐府商调，流传颇广，后折节读书，刻意为歌诗，以声律有闻于时。嘉靖间，挟诗卷游京师，与李攀龙、王世贞等结诗社，为“后七子”之一，倡导为诗摹拟盛唐，主张“选李杜十四家之最者，熟读之以夺神气，歌咏之以求声调，玩味之以裒精华。”后为李攀龙排斥，削名“七子”之外，客游诸藩王间，以布衣终其身。其诗以律句绝句见长，功力深厚，句响字稳，著有《四溟集》、《四溟诗话》。